
ACTA SEDIS 


COMMENTARIUM OFFICIALE 


ACTA BENEDICTI PP. XV 


LITTERAE ENCYCLICAE 


AD VENERABILES FRATRES PATRIARCHAS PRIMATES ARCHIEPI- 
SCOPOS EPISCOPOS ALIOSQUE LOCORUM ORDINARIOS PACEM 
ET COMMUNIONEM CUM APOSTOLICA SEDE HABENTES. 


BENEDICTUS PP. XV 


VENERABILES FRATRES SALUTEM ET APOSTOLICAM BENEDICTIONEM 


Ad beatissimi Apostolorum Principis cathedram arcano 
Dei providentis consilio, nullis Nostris meritis, ubi provecti su- 
mus, cum quidem Christus Dominus ea ipsa Nos voce, qua Pe- 
trum, appellaret, pasce agnos meos, pasce oves meas *; continuo 
Nos summa cum benevolentiae caritate oculos in gregem, qui 
Nostrae mandabatur curae, convertimus; innumerabilem sane 
gregem, ut qui universos homines, alios alia ratione, complecta- 
tur. Omnes enim, quotquot sunt, Iesus Christus a peccati servi- 
tute, profuso in pretium suo sanguine, liberavit; nec vero est 
ullus, qui a beneficiis redemptionis huius exceptione excludatur: 
itaque genus humanum divinus Pastor partim Ecclesiae suae 
caulis iam feliciter inclusum habet, partim se eodem compulsu- 
rum amantissime affirmat: Et alias oves habeo, quae non sunt 

ex hoc ovili: et illas oportet me adducere, et vocem meam au- 
dient *. — Equidem non vos hoc celabimus, venerabiles Fratres : 
ante omnia, divina certe benignitate excitatum, sensimus in 
animo incredibilem quemdam studii et amoris impetum ad cun- 
ctorum salutem hominum quaerendam; atque illud ipsum fuit 
Nostrum in Pontificatu suscipiendo votum, quod Iesu. mox cru- 
cem subeuntis, fuerat: Pater sancte, serva eos in nomine tuo, 
quos dedisti mihi *. 

Iam vero, ut primum licuit ex hac arce Apostolicae digni- 
tatis rerum humanarum cursum uno quasi obtutu contemplari, 
cum lacrimabilis obversaretur Nobis ante oculos civilis socie- 
tatis conditio, acri sane dolore affecti sumus. Quo enim pacto 
fieret ut Nostrum communis omnium Patris animum non vehe- 
mentissime sollicitaret hoc Europae atque adeo orbis terrae 
spectaculum, quo nullum fortasse nec atrocius post hominum 
memoriam fuit, nec luctuosius? Omnino illi advenisse dies vi- 
dentur, de quibus Christus praenuntiavit: Audituri... estis prae- 
lia, et opiniones praeliorum... Consurget enim gens in gentem, et 
regnum in regnum *. Tristissima usquequaque dominatur imago 
belli; nec fere nunc est aliud quod hominum cogitationes occu- 
pet. Maximae sunt praestantissimaeque opulentia gentes quae 
dimicant: quamobrem quid mirum, si horrificis bene instructae 
praesidiis, quae novissime ars militaris invenit, conficere se mu- 
tuo exquisita quadam immanitate contendant? Nec ruinarum 
igitur nec caedis modus: quotidie novo redundat cruore terra, 
ac sauciis completur exanimisque corporibus. Num, quos ita vi- 
deris alteros alteris infestos, eos dixeris ab uno omnes prognatos, 
num eiusdem naturae, eiusdem societatis humanae participes ? 
Num fratres agnoveris, quorum unus est Pater in caelis? Dum 
autem infinitis utrimque copiis furiose decernitur, interea dolo- 
ribus et miseriis, quae bellis, tristis cohors, comitari solent, civi- 
tates, domus, singuli premuntur: crescit immensum in dies vi- 

duarum orborumque numerus; languent, interceptis itineribus, 
commercia; vacant agri; silent artes; in angustiis locupletes, in 
squalore inopes, in luctu sunt omnes. 

Hisce Nos tam extremis rebus permoti, in primo tamquam 
limine Pontificatus maximi, Nostrarum partium esse duximus, 
suprema illa Decessoris Nostri, praeclarae sanctissimaeque me- 
moriae Pontificis, revocare verba, iisque iterandis, Apostolicum 
officium auspicari; vehementerque eos, qui res regunt vel gu- 
bernant publicas, obsecravimus, ut, respicientes quantum effu- 
sum iam esset lacrimarum et sanguinis, alma pacis munera 
reddere populis maturarent. Atque utinam, Dei miserentis bene- 
ficio, fiat, ut, quem Angeli in ortu divini hominum Redemptoris 
faustum cecinere nuntium, idem, ineuntibus Nobis vicarium 
Ipsius munus, celeriter insonet: In terra pax hominibus bonae 
voluntatis *. Audiant Nos ii, rogamus, quorum in manibus for- 
tuna civitatum sita est. Aliae profecto adsunt viae, rationes 
aliae, quibus, si qua sunt violata iura, sarciri possint. Has, posi- 
tis interim armis, bona experiantur fide animisque volentibus. 
Ipsorum Nos universarumque gentium amore impulsi, nulla 
Nostra causa, sic loquimur. Ne sinant igitur hanc amici et patris 
vocem in irritum cadere. 


At vero, non solum huius cruenti dimicatio belli miserri- 
mos habet populos, Nosque anxios et sollicitos. Alterum est, in 
ipsis medullis humanae societatis inhaerens, furiale malum; 
idque omnibus, quicumque sapiunt, est formidini, utpote quod, 
cum alia iam attulerit et allaturum sit detrimenta civitatibus, 
tum huius luctuosissimi belli semen iure habeatur. Etenim ex 
quo christianae sapientiae praecepta atque instituta observari 
desita sunt in disciplina rei publicae, cum stabilitatem tranquil- 
litatemque ordinis illa ipsa continerent, necessario nutare fun- 
ditus coeperunt civitates, ac talis et mentium conversio et mo- 
rum demutatio consecuta est, ut, nisi Deus mature adiuvet, 
impendere iam humanae consortionis videatur exitium. Itaque 

haec cernimus: abesse ab hominum cum hominibus coniun- 
ctione benevolentiam mutuam; despicatui haberi eorum qui 
praesunt, auctoritatem; ordines cum ordinibus civium iniuriose 
contendere; fluxa et caduca ita sitienter appeti bona, quasi non 
alia sint, eaque multo potiora, homini proposita ad comparan- 
dum. His quidem quatuor capitibus causas totidem contineri 
arbitramur, cur societas humani generis adeo graviter pertur- 
betur. Danda igitur communiter est opera, ut pellantur e medio, 
christianis nimirum principiis revocandis, si vere consilium est 
pacare communes res recteque componere. 

Ac primum Christus Dominus, cum hanc ipsam ob causam 
de caelis descendisset, ut, quod invidia diaboli eversum fuerat, 
restitueret in hominibus regnum pacis, non alio illud voluit 
niti fundamento, nisi caritatis. Quare haec saepius: Manda- 
tum novum do vobis: ut diligatis invicem *; Hoc est praeceptum 
meum, ut diligatis invicem *; Haec mando vobis, ut diligatis in- 
vicem *: tamquam si unum hoc suum esset officium et munus, 
adducere homines ut diligerent inter se. Atque huius rei gratia, 
quod non adhibuit argumentorum genus? Suspicere in caelum 
nos omnes iubet: Unus est enim Pater vester, qui in caelis est *. 
Omanes, nullo nationis aut linguae aut rationum discrimine, eam- 
dem docet formulam precandi: Pater Noster, qui es in caelis °; 
quin etiam affirmat Patrem caelestem, in beneficiis naturae di- 
largiendis, ne merita quidem singulorum discernere: Qui solem 
suum oriri facit super bonos et malos: et pluit super iustos et 
iniustos *. Fratres etiam nos tum dicit inter nos esse, tum suos 
appellat: Omnes autem vos fratres estis’; - Ut sit ipse primo- 
genitus in multis fratribus *. Quod vero ad fraternum amorem 


4 Toan. xu, 34. 
2 Ioan. xv, 12. 

3 loan. xv, 17. 

4 Matth. xxii, 9. 
5 Matth. vi, 9. 

excitandum, vel erga eos quos naturae superbia contemnit, va- 
let plurimum, in infimo quoque suae ipse vult agnosci personae 
dignitatem : Quamdiu fecistis uni ex his fratribus meis minimis, 
mihi fecistis '. Quid, quod sub exitum vitae impensissime rogavit 
Patrem, ut quotquot in se ipsum essent credituri, omnes caritatis 
copulatione essent unum? Sicut tu Pater in me, et ego in te ’. 
Denique e cruce pendens, suum sanguinem in nos omnes exhau- 
sit, unde quasi coagulati compactique in unum corpus, sic ama- 
remus inter nos, quemadmodum inter membra eiusdem corporis 
summa amicitia est.— Verum longe aliter se habent mores horum 
temporum. Numquam fortasse fraternitatis humanae tanta fuit, 
quanta hodie, praedicatio; quin imo non dubitant, Evangelii 
voce neglecta, operaque Christi et Ecclesiae posthabita, hoc fra- 
ternitatis studium efferre, tamquam unum e maximis muneri- 
bus, quae huius aetatis humanitas pepererit. Re tamen vera, num- 
quam minus fraterne actum est inter homines, quam nunc. Cru- 
delissima cb dissimilitudines generis sunt odia; gentem a gente 
potius simultates, quam regiones separant; eAdem in civitate 
eadem intra moenia flagrant mutua invidia ordines civium; inter 
privatos autem omnia amore sui, tamquam suprema lege, diri- 
guntur. 

Videtis, venerabiles Fratres, quam necesse sit omni studio 
eniti, ut Iesu Christi caritas rursus in hominibus dominetur. Hoc 
certe semper Nobis propositum habituri sumus, velut proprium 
Nostri Pontificatus opus; hoc ipsum studete vos, hortamur. Ne 
desistamus vel inculcare auribus hominum vel re praestare illud 
Ioannis: Diligamus alterutrum *. Praeclara certe, valdeque com- 
mendanda sunt illa, quibus haec aetas abundat beneficentiae 
causa institutis; at enim, si quid ad veram Dei et aliorum cari- 
tatem in animis fovendam conferant, tum demum solidae utili- 
tatis sunt: quod si nihil eo conferant, nulla sunt: nam qui non 
diligit, manet in morte *. 


Matth. xxv, 40. 
? Toan. xvu, 21. 
31 Ioan. m1, 23. 

Alteram diximus communis perturbationis causam in eo 
consistere, quod iam non sancta vulgo sit eorum qui cum pote- 
state praesunt, auctoritas. Ex quo enim placuit omnis humanae 
potestatis non a Deo, rerum conditore et dominatore, sed a 
libera hominum voluntate deducere originem, vincula officii, 
quae eos inter qui praesunt et qui subsunt, intercedere de- 
beant, adeo extenuata sunt, ut propemodum evanuisse videan- 
tur. Immodicum enim studium libertatis cum contumacia con- 
iunctum, paullatim usquequaque pervasit; idque ne domesti- 
cam quidem societatem, cuius potestatem luce clarius est a na- 
tura proficisci, intactam reliquit; quin etiam, quod magis dolen- 
dum est, in sacros usque recessus penetravit. Hinc contemptio 
nascitur legum; hinc motus multitudinum; hinc petulantia re- 
prehendendi quidquid iussum sit; hinc sexcentae repertae viae 
ad disciplinae nervos elidendos; hinc immania illorum facinora, 
qui, quum se nulla teneri lege profiteantur, nec fortunas homi- 
num verentur nec vitam perdere. 

Ad hanc opinandi agendique pravitatem, qua societatis 
humanae constitutio pervertitur, Nobis quidem, quibus magiste- 
rium veritatis divinitus mandatum est, tacere non licet; popu- 
losque admonemus illius doctrinae, quam nulla hominum pla- 
cita mutare possunt: Non est potestas nisi a Deo: quae autem sunt, 
a Deo ordinatae sunt *. Quisquis igitur inter homines praeest, sive 
is princeps est sive infra principatum, eius divina est origo au- 
ctoritatis. Quare Paulus non quovis modo, sed religiose, id est ex 
conscientiae officio, obtemperandum iis esse edicit, qui pro pote- 
state iubent, nisi quid iubeant divinis contrarium legibus: Ideo 
necessitate subditi estote, non solum propter iram, sed etiam 
propter conscientiam *. Congruit cum verbis Pauli, quod ipse 
Apostolorum Princeps docet: Subiecti igitur estote omni huma- 
nae creaturae propter Deum: sive regi, quasi praecellenti: sive 
ducibus, tamquam ab eo missis ...*. Ex quo idem Gentium Apo- 


‘ Rom. xi, 1. 
2 Ibid. 5. 

stolus colligit, eum qui homini legitime imperanti contumax 
obsistat, Deo obsistere ac sempiternas sibi parare poenas: /ta- 
que qui resistit potestati, Dei ordinationi resistit. Qui autem 
resistunt, ipsi sibi damnationem acquirunt °. 

Meminerint hoc principes rectoresque populorum, ac videant 
num prudens ac salutare consilium cum potestati publicae tum 
civitatibus sit a sancta Iesu Christi religione discedere, a qua 
tantum ipsa potestas habet roboris et firmamenti. Etiam atque 
etiam considerent, num doctrinam Evangelii et Ecclesiae velle 
a disciplina civitatis, a publica iuventutis institutione exclusam, 
civilis sapientiae sit. Nimis experiendo cognitum est, ibi homi- 
num iacere auctoritatem, unde exsulet religio. Quod enim primo 
nostri generis parenti, cum officium deseruisset, contigit, idem 
civitatibus usu venire solet. Ut in illo, vix voluntas a Deo defe- 
cerat, effrenatae cupidines voluntatis repudiarunt imperium : ita 
ubi qui res moderantur populorum, divinam contemnunt aucto- 
ritatem, ipsorum auctoritati illudere populi consueverunt. Re- 
linquitur sane, quod assolet, ut ad turbidos motus comprimen- 
dos vis adhibeatur: sed quo tandem fructu? Vi corpora quidem, 
non animi comprimuntur. 


Sublata igitur aut debilitata illa duplici coniunctione, unde 
efficitur ut omne societatis corpus cohaereat, id est vel mem- 
brorum cum membris ob caritatem mutuam, vel eorumdem cum 
capite ob auctoritatis obsequium, quisnam iure miretur, vene- 
rabiles Fratres, hanc hominum societatem dispertitam in duas 
tamquam acies videri, quae inter se acriter et assidue digla- 
dientur? Stant contra eos quibus aliquam bonorum copiam 
aut fortuna tribuit aut peperit industria, proletarii et opifices, 
propterea flagrantes malevolentia, quod cum eamdem naturam 
participent, non tamen in eadem, ac ipsi, conditione versentur. 
Scilicet, ut semel infatuati sunt concitatorum fallaciis, quorum 
ad nutum solent se totos fingere, quis eis persuadeat, non ex eo, 
quod homines sunt pares natura, sequi ut parem omnes obti- 

nere debeant in communitate locum, sed eam esse singulorum 
conditionem, quam sibi quisque suis moribus, nisi res obstite- 
rint, comparavit? Ita, qui tenuiores cum copiosis depugnant, 
quasi alienas hi bonorum partes occuparint, non contra iustitiam 
caritatemque tantum, verum etiam contra rationem faciunt, 
praesertim cum et ipsi possint honesta laboris contentione me- 
liorem sibi fortunam quaerere, si velint. — Quae vero quantaque 
hoc invidiosum certamen ordinum tum singulis tum communi- 
tati civium gignat incommoda, dicere nil attinet. Videmus omnes 
deploramusque crebras cessationes ab opere, quibus civilis pu- 
blicaeque vitae cursus in ministeriis etiam apprime. necessariis 
repente inhiberi solet: item minaces turbas et tumultus, in quibus 
non raro accidit, ut armis res geratur et humanus effluat cruor. 

Non hic videtur Nobis argumenta repetere, quibus Socialista- 
rum aliorumque in hoc genere errores manifesto convincuntur. 
Egit hoc ipsum sapientissime Leo XIII decessor Noster in En- 
cyclicis Litteris sane memorandis: vosque, venerabiles Fratres, 
pro vestra diligentia curabitis, ut gravissima illa praecepta ne 
unquam oblivioni dentur, imo in consociationibus ac coetibus 
catholicorum, in sacris concionibus, in publicis nostrorum scri- 
ptis illustrentur docte atque inculcentur, quandocumque res po- 
stulaverit. Sed potissimum - neque enim hoc iterare dubitamus - 
omni argumentorum ope, quae vel Evangelium, vel ipsa hominis 
natura, vel publicae privataeque disciplinae ratio suppeditat, 
studeamus hortari omnes, ut, ex divina caritatis lege, fraternis 
animis inter se diligant. Cuius quidem amoris non ea certe vis 
est, ut conditionum ideoque ordinum distinctionem amoveat, - 
quod non magis potest fieri, quam ut in corpore animantis una 
eademque membrorum omnium actio sit ac dignitas - sed ta- 
men efficiet, ut qui loco superiores sunt, demittant se quodam- 
modo ad inferiores; et non solum iuste adversus 30s, quod par 
est, sed benigne, comiter, patienter sese gerant: hi autem illo- 
rum et laetentur prosperitate et confidant auxilio; sic prorsus, 
uti ex familiae eiusdem filiis minor natu maioris patrocinio 
praesidioque nititur. 

At enim, venerabiles Fratres, quae hactenus deplorando 
persecuti sumus, ea radicem habent altiorem : ac, nisi ad ipsam 
evellendam studia bonorum incumbant, illud profecto, quod 
est in votis, id est rerum humanarum stabilis et mansura tran- 
quillitas, non sequatur. Ea quae sit, monstrat Apostolus: Radiz... 
omnium malorum est cupiditas *. Etenim, si quis recte consideret, 
mala, quibus nunc aegrotat humana societas, ex hac stirpe 
oriuntur omnia. Quandoquidem et perversitate scholarum, qui- 
bus aetatula cerea fingitur, et improbitate scriptorum, quibus, 
quotidie aut per intervalla, imperitae multitudinis mens forma- 
tur, et aliarum causa rerum, ad quas opinio popularis exigitur, 
quando, inquimus, ille infusus est animis perniciosissimus error, 
non sperandum esse homini sempiternum aevum in quo beatus 
sit; hic, hic licere ei esse beato, divitiis, honoribus, voluptatibus 
huius vitae fruendis; nemo mirabitur hos homines, natura fa- 
ctos ad beatitatem, ea vi qua ad eorum adeptionem bonorum 
rapiuntur, eadem quicquid sibi moram in hac re aut impedimen- 
tum fecerit, repellere. Quoniam vero haec bona non aequaliter 
dispertita sunt in singulos, et quia socialis auctoritatis est prohi- 
bere ne singulorum libertas fines excedat alienumque occupet, 
idcirco et odio habetur auctoritas, et miserorum in fortunatos 
ardet invidia, et inter ordines civium mutua contentione certa- 
tur, nitentibus quidem aliis attingere id quovis pacto et eripere 
quo carent, aliis autem retinere quod habent, atque etiam augere. 

Hoc ipsum Christus Dominus cum prospiceret futurum, in 
divinissimo illo sermone, quem in monte habuit, terrestres ho- 
minis beatitudines quae essent, data opera explicavit: in quo 
christianae philosophiae quodammodo fundamenta posuisse 
dicendus est. Quae quidem vel hominibus perquam alienis a 
Fide, singularem sapientiam et absolutissimam de religione ac 
moribus doctrinam continere visa sunt: et certe consentiunt 
omnes neminem ante Christum, qui ipsa est veritas, nec simi- 
liter eadem de re, nec pari gravitate ac pondere, nec tanto cum 
sensu amoris unquam praecepisse. 


‘1 Tim. vi, 10. 

Iam divinae huius philosophiae illa intima et recondita 
ratio est, quod quae mortalis vitae appellantur bona, speciem 
quidem boni habent, vim non habent; ideoque non sunt ea, qui- 
bus fruens, homo beate possit vivere. Deo enim auctore, tantum 
abest ut opes, gloria, voluptas beatitatem afferant homini, ut, si 
vere hac potiri velit, debeat iis omnibus, Dei ipsius causa, ca- 
rere: Beati pauperes... Beati, qui nunc fletis... Beati eritis cum 
vos oderint homines, et cum separaverint vos, et exprobrave- 
rint, et eiecerint nomen vestrum tamquam malum ’. Scilicet per 
dolores, aerumnas, miserias vitae huius, si quidem ea toleremus 
ut oportet, aditum nobis ipsi patefacimus ad perfecta illa et im- 
mortalia bona, quae praeparavit Deus iis, qui diligunt illum *. 
Verum haec tanti momenti doctrina Fidei apud plurimos negli- 
gitur, apud multos penitus oblitterata videtur. — Atqui necesse 
est, venerabiles Fratres, ad eam renovari omnium animos: non 
alio pacto homines et hominum societas conquiescent. Quicum- 
que igitur quovis aerumnarum genere affliguntur, eos hortemur 
non oculos demittere in terram, qua peregrinamur, sed tollere 
ad caelum, quo tendimus: non enim habemus hic manentem 
civitatem, sed futuram inquirimus *. In mediis autem rerum 
acerbitatibus, quibus eorum periclitatur Deus in officio constan- 
tiam, saepe reputent, quid sibi paratum sit praemii, cum ex hoc 
periculo victores evaserint: Id enim, quod in praesenti est mo- 
mentaneum et leve tribulationis nostrae, supra modum in subli- 
mitate aeternum gloriae pondus operatur in nobis *. Denique 
omni ope atque opera eniti ut revirescat in hominibus rerum fi- 
des quae supra naturam sunt, simulque cultus, desideratio, spes 
bonorum aeternorum, hoc debet esse vobis propositum in pri- 
. mis, venerabiles Fratres, tum reliquo clero, tum etiam nostris 
omnibus, qui, vario consociati foedere, Dei gloriam communem- 
que veri nominis utilitatem student promovere. Prout enim haec 


1 Luc. vi, 20-22, 
21 Cor. 9. 

apud homines Fides creverit, decrescet eorumdem studium im- 
modicum consectandi terrestrium bonorum vanitatem, ac sen- 
sim, caritate resurgente, motus contentionesque sociales conti- 
cescent. 


Nunc autem, si ab hominum communitate ad proprias Ec- 
clesiae res considerandas cogitationem convertimus, est profecto, 
cur animus Noster, tam magna temporum calamitate percus- 
sus, aliqua saltem ex parte reficiatur. Nam, praeter argumenta, 
quae se dant apertissima, divinae illius virtutis ac firmitatis 
qua pollet Ecclesia, non parum consolationis ipsa Nobis offerunt, 
quae decessor Noster Pius X, cum Sedem Apostolicam san- 
ctissimae vitae exemplis illustrasset, praeclara Nobis reliquit 
suae actuosae providentiae munera. Videmus enim eius opera 
inflammatum universe in sacro ordine studium religionis; exci- 
tatam christiani populi pietatem; promotam in consociationi- 
bus catholicorum actionem ac disciplinam; qua constitutas, qua 
numero auctas Episcoporum sedes; institutioni adolescentis 
cleri tum pro severitate canonum, tum, quoad opus est, pro 
natura temporum consultum; a magisteriis sacrarum discipli- 
narum depulsa temerariae novitatis pericula; maiestati sacro- 
rum artem musicam digne servire iussam, auctumque liturgiae 
decus; novis praeconum Evangelii missionibus christianum late 
nomen propagatum. 

Magna sunt ista quidem Decessoris in Ecclesiam promerita, 
quorum memoriam grate posteritas conservabit. Quoniam ta- 
men ager Patrisfamilias semper, Deo permittente, in#mici»homi- 
nis malignitati patet, nunquam est futurum, ut ibi elaboran- 
dum non sit, ne zizania luxuriantia bonis frugibus officiant. 
Itaque, interpretantes dictum quoque Nobis, quod prophetae 
Deus dixerat: Ecce constitui te hodie super gentes et super 
regna, ut evellas et destruas... et aedifices et plantes *, quae- 
cumque erunt mala prohibenda, bona provehenda, quantum 
erit in Nobis, summo usque studio curabimus, quoad Pasto- 

rum Principi rationem a Nobis administrati muneris placeat 


repetere. 


Iam nunc igitur, venerabiles Fratres, cum vos universos 
primo litteris affamur, commodum videtur Nobis nonnulla at- 
tingere capita rerum, quibus praecipuas quasdam curas adhibere 
decrevimus: ita, maturantibus vobis vestra opera adiuvare No- 
stram, maturius etiam optati fructus exsistent. 

Principio, quoniam in omni hominum societate, quavis de 
causa coiverint, ad successum communis causae Maxime in- 
terest socios in idem summa conspiratione conniti, omnino No- 
bis faciendum est, ut dissensiones atque discordiae inter catho- 
licos, quaecumque sunt, desinant esse, novae ne posthac orian- 
tur, sed ii iam unum idemque omnes et sentiant et agant. — Probe 
Dei Ecclesiaeque hostes intelligunt, nostrorum quodvis in pro- 
pugnando dissidium sibi esse victoriae: quare illam habent usi- 
tatissimam rationem, ut cum catholicos homines viderint con- 
iunctiores, tum, callide iniicientes eis discordiarum semina, con- 
iunctionem dirimere nitantur. Quae utinam ratio ne ita saepe 
ex voluntate eis evenisset, tanto cum religiosae rei detrimento! 
Itaque ubi potestas legitima quid certo praeceperit, nemini fas 
esto negligere praeceptum, propterea quia non probetur sibi: 
sed quod cuique videatur, id quisque subiiciat eius auctoritati, 
cui subest, eique, ex officii conscientia, pareat. - Item nemo 
privatus, vel libris diariisve vulgandis vel sermonibus publice 
habendis, se in Ecclesia pro magistro gerat. Norunt omnes cui 
sit a Deo magisterium Ecclesiae datum: huic igitur integrum 
ius esto pro arbitratu loqui, cum voluerit; ceterorum officium 
est, loquenti religiose obsequi dictoque audientes esse. In rebus 
autem, de quibus, salva fide ac disciplina, - cum Apostolicae Se- 
dis iudicium non intercesserit - in utramque partem disputari 
potest, dicere quid sentiat idque defendere, sane nemini non 
licet. Sed ab his disputationibus omnis intemperantia sermonis 
absit, quae graves afferre potest offensiones caritati; suam quis- 
que tueatur libere quidem, sed modeste sententiam; nec sibi pu- 


| 
i 
| 


Acta Benedicti PP. XV 577 


tet fas esse, qui contrariam teneant, eos, hac ipsa tantum causa, 
vel suspectae fidei arguere vel non bonae disciplinae. Absti- 
neant se etiam nostri, volumus, iis appellationibus, quae recens 
usurpari coeptae sunt ad catholicos a catholicis distinguendos : 
easque non modo devitent uti profanas vocum novitates, quae 
nec veritati congruunt nec aequitati; sed etiam quia inde ma- 
gna inter catholicos perturbatio sequitur, magnaque confusio. 
Vis et natura catholicae fidei est eiusmodi, ut nihil ei possit 
addi, nihil demi: aut omnis tenetur, aut omnis abiicitur. Haec 
est fides catholica, quam nisi quisque fideliter firmiterque credi- 
derit, salvus esse non poterit *. Non igitur opus est appositis ad 
professionem catholicam significandam; satis habeat unusquis- 
que ita profiteri: « Christianus mihi nomen, catholicus cogno- 
men »; tantum studeat se re vera eum esse, qui nominatur. 
Ceterum, a nostris qui se ad communem rei catholicae uti- 
litatem contulerunt, longe aliud nunc Ecclesia postulat, quam 
ut diutius haereant in quaestionibus, quibus nihil proficitur; 
postulat, ut summo opere contendant integram conservare fidem 
et incolumem ab omni erroris afflatu, sequentes eum maxime, 
quem Christus constituit custodem et interpretem veritatis. 
Sunt etiam hodie, nec ita pauci sunt, qui, ut ait Apostolus, « pru- 
« rientes auribus, cum sanam doctrinam non sustineant, ad sua 
« desideria coacervent sibi magistros, et a veritate quidem au- 
« ditum avertant, ad fabulas autem convertantur » *. Inflati 
enim elatique magna opinione mentis humanae, quae progres- 
siones sane incredibiles in exploratione naturae, Deo nimirum 
dante, fecit; nonnulli, cum prae suo iudicio auctoritatem Ec- 
clesiae contemnerent, usque eo sua temeritate processerunt, ut 
ipsa Dei arcana et omnia quae Deus homini revelavit, sua intel- 
ligendi facultate metiri atque ad ingenium horum temporum 
accommodare non dubitarent. Itaque exstiterunt monstruosi 
errores Modernismi, quem recte Decessor Noster « omnium 
haereseon collectum » edixit esse et sollemniter condemnavit. 


Symb. Athanas. 
2 II. Tim. iv, 3, 4. 

Eam Nos igitur condemnationem, venerabiles Fratres, quanta- 
cumque est, hic iteramus; et quoniam non usquequaque op- 
pressa est tam pestifera lues, sed etiamnum hac illac, quamvis 
latenter, serpit, caveant omnes diligentissime, hortamur, a qua- 
vis huius contagione mali; de quo quidem apte affirmaveris 
quod Iob alia de re dixerat: Ignis est usque ad perditionem de- 
vorans, et omnia eradicans genimina *. — Nec vero tantum ab 
erroribus catholici homines, cupimus, abhorreant, sed ab inge- 
nio etiam, seu spiritu, ut aiunt, Modernistarum: quo spiritu qui 
agitur, is quicquid sapiat vetustatem, fastidiose respuit, avide 
autem ubivis nova conquirit: in ratione loquendi de rebus di- 
vinis, in celebritate divini cultus, in catholicis institutis, in 
privata ipsa exercitatione pietatis. Ergo sanctam haberi volu- 
nus eam maiorum legem: Nihil innovetur, nisi quod traditum 
est; quae lex tametsi inviolate servanda est in rebus Fidei, ta- 
men ad eius normam dirigenda sunt etiam, quae mutationem 
pati possunt; quamquam in his ea quoque regula plerumque 
valet: Non nova, sed noviter. 

Iam, quia, venerabiles Fratres, ad profitendam aperte Fidem 
catholicam atque ad vivendum congruenter Fidei, plurimum 
homines fraternis hortamentis mutuisque exemplis inflammari 
solent, ideo Nos alias atque alias excitari consociationes catho- 
licorum equidem vehementer gaudemus. Atque illae non solum 
optamus ut crescant, sed volumus Nostro etiam patrocinio stu- 
dioque semper floreant: florebunt autem, modo praescriptioni- 
bus quas haec Apostolica Sedes iam dedit vel datura eis est, 
constanter fideliterque obtemperarint. Quotquot igitur, earum 
participes societatum, pro Deo Ecclesiaque contendunt, ne si- 
nant unquam sibi excidere quod Sapientia clamat: Vir obediens 
loquetur victoriam ’*; nisi enim Deo paruerint per obsequium in 
Ecclesiae ducem, nec divinam sibi conciliabunt opem, et frustra 
contendent. 


12. 
2 Prov. 28. 

Ad haec omnia vero - ut eum, quem exspectamus, exitum 
habeant - nostis, venerabiles Fratres, illorum necessariam esse 
prudentem sedulamque operam, quos Christus Dominus opera- 
rios in. messem suam misit, id est clericorum. — Quare intelli- 
gitis praecipuam vestram curam in hoc debere versari, ut et 
qui apud vos de sacro ordine iam sunt, in eis consentaneam san- 
ctimoniam foveatis, et qui sunt alumni sacrorum, eos optimis 
institutis praeceptisque ad munus tam sanctum rite conformetis. 
Id vos ut quam diligentissime facere velitis - tametsi vestra dili- 
gentia hortatione non indiget - hortamur atque etiam obsecra- 
mus. Res enim eiusmodi agitur, ut nulla sit maioris momenti ad 
Ecclesiae bonum: qua de re, cum decessores Nostri fel. rec. 
Leo XIII et Pius X egerint data opera, Nos hic plura dicere non 
habemus. Tantum rogamus, ut illa Pontificum sapientissimo- 
rum acta, praesertim Piana Evhortatio ad Clerum, suadentibus 
atque instantibus vobis, ne unquam obruantur oblivione, sed 
studiosissime observentur. 

Unum tamen est, quod praeteriri silentio non debet: quot- 
quot enim sunt sacerdotes, omnes, uti filios Nobis penitus dile- 
ctos, volumus admonitos, quam plane opus sit, cum ad propriam 
ipsorum salutem, tum ad sacri ministerii fructum, eos quidem 
suo quemque Episcopo coniunctissimos esse, atque obsequen- 
tissimos. Profecto ab illa elatione animi et contumacia, quae 
horum est temporum, non omnes, ut supra deploravimus, vacant 
administri sacrorum; neque enim raro contingit Pastoribus Ec- 
clesiae, ut dolorem et impugnationem inde inveniant, unde sola- 
tium et adiumentum iure exspectarint. Iam vero qui tam mi- 
sere officium deserunt, etiam atque etiam recogitent, divinam 
esse eorum auctoritatem, quos Spiritus Sanctus posuit Episco- 
pos regere Ecclesiam Dei *, ac si, ut vidimus, Deo resistunt, qui- 
cumque potestati cuivis legitimae resistunt, multo magis impie 
eos facere, qui Episcopis, quos Deus suae potestatis sigillo con- 
secraverit, parere abnuant. Cum caritas, ita Ignatius Martyr, 
non sinat me tacere de vobis, propterea anteverti vos admonere, 


4 Act. xx, 98. 

ut unanimi sitis in sententia Dei. Etenim Iesus Christus, inse- 
parabilis nostra vita, sententia Patris est, ut et Episcopi, per 
tractus terrae constituti, in sententia Patris sunt. Unde decet vos 
in Episcopi sententiam concurrere *. Quemadmodum autem 
Martyr illustris, ita omnes, quotquot fuerunt, Patres et Doctores 
Ecclesiae locuti sunt. — Ad haec, nimis grave, propter difficul- 
tates quoque temporum, sacri Pastores ferunt onus; graviore 
etiam in sollicitudine sunt de gregis concrediti salute : [psi enim 
pervigilant, quasi rationem pro animabus vestris reddituri *. 
Nonne crudeles dicendi sunt, qui eis, obsequium debitum recu- 
sando, id oneris, id sollicitudinis augent? Hoc enim non expedit 
vobis *, diceret istis Apostolus: idque propterea quia Ecclesia 
est plebs sacerdoti adunata, et pastori suo grex adhaerens *; ex 
quo sequitur, cum Ecclesia non esse, qui cum Episcopo non sit. 


Et nunc, venerabiles Fratres, in harum exitu litterarum, 
sponte redit animus ad illud, unde initium scribendi fecimus; 
atque huius calamitosissimi belli finem, tum societati hominum, 
tum Ecclesiae, iterum omnibus precibus imploramus; hominum 
quidem societati, ut, reconciliata cum fuerit pax, in omni civili 
et humano cultu vere progrediatur: Ecclesiae autem Iesu Chri- 
sti, ut, nullis iam impedimentis retardata, pergat in quavis ora 
ac parte terrarum opem et salutem hominibus afferre. — Eccle- 
sia sane iam multo diutius non ea, qua opus habet, plena liber- 
tate fruitur; scilicet ex quo caput eius Pontifex Romanus illo 
coepit carere praesidio, quod, divinae providentiae nutu, laben- 
tibus saeculis nactus erat ad eamdem tuendam libertatem. Hoc 
autem sublato praesidio, non levis catholicorum turbatio, quod 
necesse erat fieri, secuta est: quicumque enim Romani Ponti- 
ficis se filios profitentur, omnes, et qui prope sunt et qui pro- 
cul, iure optimo exigunt ut nequeat dubitari, quin communis 


‘ In Epist. ad Ephes., III. 

* Hebr. xi, 17. 

3 Ibid. 17. 

* §. Cypr. « Florentio cui et Puppiano ep. 66 (al. 69) ». 

ipsorum Parens in administratione Apostolici muneris vere sit 
et prorsus appareat ab omni humana potestate liber. Itaque 
magnopere exoptantes ut pacem quamprimum gentes inter se 
componant, exoptamus etiam ut Ecclesiae Caput in hac desi- 
nat absona conditione versari, quae ipsi tranquillitati populo- 
Tum, non uno nomine, vehementer nocet. Hac igitur super re, 
quas Decessores Nostri pluries expostulationes fecerunt, non 
quidem humanis rationibus, sed officii sanctitate adducti, ut 
videlicet iura ac dignitatem Sedis Apostolicae defenderent, 
easdem Nos iisdem de causis hic renovamus. 

Restat, venerabiles Fratres, ut, quoniam principum eorum- 
que omnium, qui possunt vel atrocitati vel incommoditati rerum, 
quas memoravimus, finem imponere, in manu Dei sunt volun- 
tates, ad Deum suppliciter attollamus vocem, atque, universi 
generis humani nomine, clamemus: « Da pacem, Domine, in 
« diebus nostris ». Qui de se dixit: Ego Dominus... faciens pa- 
cem *, Ipse tempestatum fluctus, quibus et civilis et religiosa 
societas iactatur, nostris conversus precibus ad benignitatem, 
sedare celeriter velit. Adsit nobis propitia Virgo beatissima, 
quae ipsum genuit Principem pacis; ac Nostrae humilitatem Per- 
sonae, Pontificale ministerium Nostrum, Ecclesiam atque adeo 
omnium animas hominum, divino Filii sui sanguine redemptas, 
in maternam suam fidem tutelamque recipiat. 

Auspicem caelestium munerum ac testem benevolentiae No- 
strae, vobis, venerabiles Fratres, vestroque clero et populo apo- 
stolicam benedictionem amantissime impertimus. 

Datum Romae apud S$. Petrum die festo Sanctorum omnium, 
1 Novembris Mcmxiv, Pontificatus Nostri anno primo. 


Isai, xiv, 6-7. 

EPISTOLA 


AD R. P. D. PASCHALEM MORGANTI, ARCHIEPISCOPUM RAVENNATENSIUM ET 
CERVIENSIUM EPISCOPUM, DE SOLLEMNIBUS SAECULARIBUS DIVO ALIGHERIO 
PARANDIS. 


Venerabilis Frater, salutem et apostolicam benedictionem. — Nobis, 
ad catholicam gubernandam Ecclesiam, quamquam immeritis, ab aeterno 
eiusdem Auctore nuper vocatis, devotionis observantiaeque testimonium 
exhibere voluisti, nomine etiam coetus qui saecularibus sollemnibus in 
honorem divi Aligherii parandis operam navat, sexto 1am proxime 
exeunte saeculo ex quo clarissimum illud poétarum lumen in ista per- 
vetusta civitate exstinctum est. Hoc nimirum venerationis pietatisque 
erga Nos argumentum postulat ut animi Nostri haud mediocrem, offi- 
ciosissimis litteris tuis partam, iucunditatem significemus tibique cete- 
risque eiusdem coetus viris gratias quam plurimas persolvamus. Quod 
autem ad inceptum nobile vestrum spectat, animadvertamus in primis 
oportet, illustres Decessores Nostros, quorum vestigia prosequi nitimur, 
ingenuarum artium litterarumque vatronos semper exstitisse, eosdemque 
promeritis laudibus atque honoribus eximios cumulasse viros, qui cele- 
ritate ingenii studiorumque copia et suae ipsorum aetati gloriam pepe- 
rerunt et nomen suum aeternitati commendarunt. 

Quorum profecto in numero Aligherius habendus est, cui quidem 
haud scimus an nemo ex omnibus omnium temporum vatibus com- 
parari possit. Sed praeterea, id quod est etiam maius, peculiaris quae- 
dam ratio accedit cur memori gratulatione summaque celebritate saecu- 
laria eius sollemnia nobis recolenda censeamus: quandoquidem Aligherius 
noster est. Etenim Florentinus poéta, ut neminem fugit, studium nafurae 
cum religionis studio coniunxit, mentemque suam praeceptis ex intima 
fide catholica haustis conformavit, animumque altioribus ac purioribus 
humanitatis et iustitiae sensibus enutrivit. Quod si, exilii acerbitatibus 
atque aerumnis afflictus partiumque studiis impulsus, ab aequitate 
iudicii aliquando discedere visus est, numquam tamen evenit ut a chri- 
stianae doctrinae veritatibus ipse deflecteret. Quis autem infitiabitur 
ingenii flammam virtutemque poéticam catholicae fidei afflatu Dantem 
nostrum usque adeo aluisse ac roborasse, ut mysteria religionis augustis- 
sima prope divino carmine cecinerit? Nemo est igitur quin videat grata 
recordatione atque summa honoris significatione catholicis universis, 

qua patet orbis terrarum, tantum nomen esse celebrandum. Quam vero 
Nobis aperuisti obsequii formam, a coetu quem supra memoravimus 
constitutam ad sexies saecularem Aligherii excessum apte catholicis 
commemorandum, ea quidem huiusmodi est, ut peculiari laude digna 
omnino videatur. Etenim ad poétae memoriam rite cohonestandam, 
cuius tanta fuit carminis excellentia ut divinus appellari ipse prome- 
ruerit, quique versibus nec prius nec postea auditis altissimas fidei veri- 
tates tradidit, quid magis consentaneum esse potest quam ut templum 
instauretur, quod exulis poétae pietatem, funebria, sepulcrum in me- 
- moriam reducit? Duplici igitur de causa, ea, quam statuistis praeconii 
honorisque formam, Nobis quidem probatur; quum enim arcto vinculo 
sit catholicae fidei coniuncta, non modo viris catholicis eadem est 
quam maxime accomodata, sed immortalis poétae religioni optime 
respondet. Quam ob rem vota ex animo suscipimus ut inter catholicos 
universos, etiam ex longe disiunctis orbis regionibus, in celebranda 
excelsi vatis memoria, nobile quoddam ac generosum certamen exo- 
riatur, quod et christianum nomen addeceat et non interituro poéta 
dignum evadat. Ad Nos autem quod pertinet, ut summa, qua par est, 
amplitudine sollemnia Aligheriana instruantur, cogitatui et incepto 
vestro Nostram deesse nolumus commendationem, quam etiam a deces- 
sore Nostro Pio PP. X, felicis recordationis, iam dudum habuistis. At 
praeterea cum Nobis in animo sit stipem Nostram, pro Sedis- Aposto- 
licae conditionibus, conferre ad sancti Francisci aedem instaurandam, 
ut ipsa augustior ac tantis memoriis dignior efficiatur, decem millia 
nummdm italicorum eroganda statuimus tibique mittenda curavimus. 
Interea supernorum munerum conciliatricem Nostraeque benevolentiae 
testem tibi, venerabilis Frater, clero ac fidelibus omnibus tuae curae 
commissis apostolicam benedictionem peramanter in Domino imper- 
timus. 

Datum Romae apud S. Petrum, die xxvii octobris anno McMxiv, 
Pontificatus Nostri primo. 

DIARIUM ROMANAE CURIAE 


SEGRETERIA DI STATO 


NOMINE 


Con Biglietti della Segreteria di Stato il Santo Padre si é degnato di 
nominare: 


8 novembre 1914. — L’ Ethno signor cardinale Scipione Tecchi, Proprefetto 
della sacra Congregazione dei Riti. 

— L’Emo signor cardinale Domenico Serafini, Membro della suprema sacra 
Congregazione del sant’ Uffizio. 

13 novembre. — L’Emo signor cardinale Pietro Gasparri Segretario di 
Stato di S.S., Membro delia suprema sacra Congregazione del sant’ Offizio. 

— L’ Eto signor cardinale Gaetano Bisleti, Protettore della primaria 
Associazione Cattolica artistica ed operaia di Carita reciproca in Roma. 

— Mons. Guglielmo Sebastianelli, decano della sacra Romana Rota, e 
Mons. Federico Tedeschini, sostituto della Segreteria di Stato, Consultort della 
suprema sacra Congregazione del sant’ Offizio. 

— Mons. Domenico Sbarretti, arcivescovo tit. di Efeso e assessore della 
suprema sacra Congregazione del saat’ Offizio, Consultore della sacra Congre- 
gazione dei Riti. 

— Mons. prof. can. Giuseppe Palica, Mons. prof. Salvatore Luzio e il 
Rho prof. Giacomo Sole, Consultori della sacra Congregazione del Concilio. 

17 novembre. — L’ Emo sig. cardinale Gaetano Bisleti, Protettore del mona- 
stero di Maria Ssma dei Sette Dolori. 

